title: 2012 m. vasario 24 d. Komisijos įgyvendinimo reglamentas (ES) Nr. 165/2012, kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas ( „Alföldi kamillavirágzat“ (SKVN))

text:
25.2.2012

               LT

               Europos Sąjungos oficialusis leidinys

               L 53/4

         KOMISIJOS ĮGYVENDINIMO REGLAMENTAS (ES) Nr. 165/2012
   2012 m. vasario 24 d.
   kuriuo į saugomų kilmės vietos nuorodų ir saugomų geografinių nuorodų registrą įtraukiamas pavadinimas („Alföldi kamillavirágzat“ (SKVN))
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2006 m. kovo 20 d. Tarybos reglamentą (EB) Nr. 510/2006 dėl žemės ūkio produktų ir maisto produktų geografinių nuorodų ir kilmės vietos nuorodų apsaugos (1), ypač į jo 7 straipsnio 5 dalies antrą pastraipą,
   kadangi:

               (1)

               pagal Reglamento (EB) Nr. 510/2006 6 straipsnio 2 dalį 2005 m. gruodžio 21 d. gauta Vengrijos paraiška įtraukti į registrą pavadinimą „Alföldi kamillavirágzat“, kaip saugomą kilmės vietos nuorodą, buvo paskelbta Europos Sąjungos oficialiajame leidinyje
                   (2);

               (2)

               Vokietija pareiškė prieštaravimą tokiai registracijai pagal Reglamento (EB) Nr. 510/2006 7 straipsnio 1 dalį. Prieštaravimai laikomi priimtinais remiantis 7 straipsnio 3 dalies c punktu. 2011 m. vasario 17 d. raštais Komisija pakvietė suinteresuotąsias šalis tarpusavyje susitarti laikantis savo vidaus tvarkos;

               (3)

               Vengrija ir Vokietija pasiekė susitarimą, kurio pasekmė – iš santraukos (kaip paskelbta OL 2010 m. liepos 16 d.) ištrintas toliau nurodytas jos 4.2 punkte buvęs tekstas: „Šis džiovintas produktas – Chamomillae anthodium (vaistinės ramunės, dažniausiai vadinamos tiesiog ramunėlėmis, žiedynai) – kaip oficialus vaistas įtrauktas į aktualią Vengrijos farmakopėją ir Europos farmakopėją; jis naudojamas gaminant palaidų ramunėlių žiedų arbatą arba arbatą pakeliais.“;

               (4)

               remdamasi šiuo susitarimu, prieštaraujanti šalis prieštaravimą atsiėmė;

               (5)

               remiantis Komisijos reglamento (EB) Nr. 1898/2006 (3) 16 straipsnio 4 dalimi, kai pakeitimai laikomi nereikšmingais, kaip apibrėžta Reglamento (EB) Nr. 510/2006 7 straipsnio 5 dalies antroje pastraipoje, jie negali:

                           a)

                           būti susiję su pagrindinėmis produkto savybėmis;

                           b)

                           keisti ryšio;

                           c)

                           keisti produkto pavadinimo ar pavadinimo dalies;

                           d)

                           turėti įtakos nustatytai geografinei vietovei;

                           e)

                           sudaryti papildomų prekybos produktu ar jo žaliavomis apribojimų;

               (6)

               atsižvelgiant į tai, kas nurodyta pirmiau, pavadinimas „Alföldi kamillavirágzat“ turėtų būti įtrauktas į saugomų kilmės vietos nuorodų ir saugomų geografinių nuorodų registrą, o santrauka turėtų būti atitinkamai atnaujinta ir paskelbta,

         PRIĖMĖ ŠĮ REGLAMENTĄ:
   1 straipsnis
   Šio reglamento I priede nurodytas pavadinimas yra įtraukiamas į registrą.
   2 straipsnis
   Atnaujinta santrauka pateikta šio reglamento II priede.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. vasario 24 d.

            Komisijos vardu

            Pirmininkas

         José Manuel BARROSO

      (1)  OL L 93, 2006 3 31, p. 12.

      (2)  OL C 192, 2010 7 16, p. 10.

      (3)  OL L 369, 2006 12 23, p. 1.

      I PRIEDAS
      Sutarties I priede išvardyti žmonėms vartoti skirti žemės ūkio produktai:

         1.8 klasė.   Kiti Sutarties I priede išvardyti produktai (prieskoniai ir kt.)

      VENGRIJA

         Alföldi kamillavirágzat (SKVN)

      II PRIEDAS
      SANTRAUKA

         TARYBOS REGLAMENTAS (EB) Nr. 510/2006

      „ALFÖLDI KAMILLAVIRÁGZAT“
      EB Nr. HU-PDO-0005–0516–21.12.2005

         SKVN (X) SGN ( )

      Šioje santraukoje informacijos tikslais pateikiami pagrindiniai produkto specifikacijos elementai.
      1.   Atsakinga valstybės narės institucija

                  Pavadinimas

                  Földművelésügyi és Vidékfejlesztési Minisztérium – Élelmiszerlánc-elemzési Főosztály

                  Adresas

                              Budapest

                              Kossuth Lajos tér 11

                              1055

                              MAGYARORSZÁG/HUNGARY

                  Telefonas

                  +36 13014419

                  Faksas

                  +36 13014808

                  E. paštas:

                  eniko.zobor@fvm.gov.hu

            2.   Grupė

                  Pavadinimas

                  Alföldi vadontermő kamillavirág gyűjtők és, feldolgozók csoportosulása

                  Adresas

                              Budapest

                              Dózsa György út 144

                              1134

                              MAGYARORSZÁG/HUNGARY

                  Tel.

                  +36 12886-700/303

                  Faksas

                  +36 13501691

                  E. paštas:

                  herbaria@herbaria.hu

                  Sudėtis

                  Gamintojai ir (arba) perdirbėjai (X) Kita (X)

            3.   Produkto rūšis

                  1.8 klasė.

                  Kiti Sutarties I priede išvardyti produktai

            4.   Specifikacija

      (Reglamento (EB) Nr. 510/2006 4 straipsnio 2 dalyje pateiktų reikalavimų santrauka)
      4.1.   Pavadinimas

      „Alföldi kamillavirágzat“
      4.2.   Aprašymas

      „Alföldi kamillavirágzat“ – tai džiovinti ir rankomis skinti vaistinės ramunės (Matricaria chamomilla L.), augančios druskinguose Didžiosios Vengrijos lygumos dirvožemiuose, žiedai.
      „Alföldi kamillavirágzat“ žiedų kvapas stiprus, aromatingas, kvapus, truputį karstelėjęs; perdirbami žiedai nesuyra, yra ne tokie birūs, jų eterinis aliejus išsilaiko geriau nei iš kultūrinių ramunėlių pagaminti fitoterapiniai preparatai.
      „Alföldi kamillavirágzat“ ramunėlių eteriniame aliejuje alfa-bisabololio (priešuždegiminio ir priešopinio poveikio medžiagos) yra gerokai daugiau nei kultūrinėse ramunėlėse – ne mažiau kaip 20 %.
      4.3.   Geografinė vietovė

      Vietovė, kurioje natūraliai gamtoje augančios „Alföldi kamillavirágzat“ ramunėlės renkamos ir perdirbamos, apima Sabolčo-Satmaro-Berego, Boršodo-Abaujaus-Zemplėno, Hevešo, Jaso-Nadkuno-Solnoko, Haidū Biharo, Bėkėšo, Čongrado, Bač Kiškūno ir Pešto apskričių atskirų aglomeracijų administracinę teritoriją. Tikslūs apskričių aglomeracijų pavadinimai pateikiami produkto specifikacijoje. Geografinis apibūdinimas „Alföldi kamillavirágzat“ taip pat gali būti taikomas gaminiams iš nurodytose administracinėse vietovėse surinktos žaliavos.
      4.4.   Kilmės įrodymas

      „Alföldi kamillavirágzat“ kilmė nustatoma pagal organoleptinius ir techninius tyrimus, taip pat įdiegiant atsekamumo užtikrinimo sistemą.
      Visas „Alföldi kamillavirágzat“ gamybos procesas atliekamas laikantis griežtų gamybos ir priežiūros sąlygų, taip pat taikant kokybės užtikrinimo sistemą, apimančią ramunėlių rinkimo dokumentų patikras, todėl galima nustatyti ir patikrinti produkcijos kelią nuo surinkimo iki galutinio produkto pristatymo.
      Grupės nustatytais „Laukinių vaistinių augalų ir jų žaliavų supirkimo standartais“ nustatyti jų rinkimo kokybės standartai.
      Daugelis pavienių skynėjų ramunėlių žiedus trumpu jų žydėjimo metu (kelios savaitės) skina laukuose. Regionuose veikia supirkimo punktai, į kuriuos skynėjai pristato šviežiai nuskintus augalus. Supirkėjai nedelsdami per 4–8 valandas tinkamos kokybės žaliavą nuveža į perdirbimo įmones. Transportavimo dokumentus sudaro važtaraštis ir deklaracija, kurioje vežėjas nurodo prekių pavadinimą ir jų rinkimo vietovę.
      Išduodami pavienių skynėjų surinkto nedidelio tinkamos kokybės ir kiekio žaliavos įsigijimo dokumentai, kuriuose nurodoma vietovė, iš kurių surinkta žaliava; skynėjas tai patvirtina parašu. Jei į perdirbimo įmones žaliava teikiama išdžiovinta, privaloma pateikti kilmę ir rinkimo vietovę liudijantį pažymėjimą.
      Siekiant užtikrinti produkcijos atsekamumą džiovinimo metu, turi būti vedamas žurnalas, kuriame nurodoma ramunėlių rinkimo vietovė, taip pat skynimo ir supirkimo punktų vietos. Bet kuriuo atveju privaloma parengti gamybos ataskaitą apie džiovinimą.
      Iš kiekvienos 10 kg svorio kartono dėžių partijos oficialiai paimti vidutinės kokybės mėginiai parodo, kokios kokybės yra visa partija. Jei produkcija atitinka Europos farmakopėjos bei naujausios Vengrijos farmakopėjos versijos reikalavimus, taip pat produkto specifikacijoje nustatytus alfa-bisabololio kiekio reikalavimus, kartono dėžės ženklinamos ekologine etikete bei išduodamas produkcijos sertifikavimo dokumentas, kuriame nurodomas kiekis ir kokybė. Sertifikavimo dokumento numeris yra unikalus „Alföldi kamillavirágzat“ identifikavimo numeris, suteikiamas tik ištirtai produkcijai. Jei produkcija reikalavimų neatitinka, ji negali būti parduodama kaip „Alföldi kamillavirágzat“.
      Ramunėles pakuojant į pakelius, kiekvienai operacijai vedamas žurnalas. Greta naudoto ir nustatyto kiekio pateikiamas leidimo prekiauti numeris. Pakavimo į pakelius žurnale nurodytas leidimo numeris ir gamybos numeris pateikiami ant galutinio produkto pakuočių. Pagal šiuos duomenis galima nustatyti pagaminimo datą, naudotos partijos numerį, kiekį ir kilmę.
      4.5.   Gamybos būdas

      a)   Rinkimas ir transportavimas

      Žiedai skinami gegužės ir birželio mėn., tačiau dažnai juos pradedama skinti ir balandžio pabaigoje. Ramunėlės skinamos naudojant specialias medines, geležines ar skardines šukas. Šukų dantimis žiedynai nuo stiebų atskiriami ir sudedami į maišus. Į šaltmaišius skinami žiedai gali būti ten laikomi ne ilgiau kaip 4 valandas, nepakenkiant jų kokybei. Didesnį jų kiekį būtina paskleisti 15–20 cm storio sluoksniu, į maišus mediniu semtuvu juos galima sudėti tik iš karto prieš vežimą. Ramunėlių žiedai gana lengvai pažeidžiami, tad jų nederėtų spausti ar kratyti.
      b)   Džiovinimas

      Ramunėlių žiedus galima džiovinti natūraliu arba dirbtiniu būdu.
      Tradiciškai ramunėlių žiedai natūraliai džiovinami palėpėje. Išvalyti žiedai palėpėje paskleidžiami vieno colio storumo sluoksniu. Gerai vėdinamoje palėpėje per 5–6 dienas žiedai išdžiūna.
      Kai ramunėlių žiedai džiovinami dirbtiniu būdu, neapdoroti žiedai ant švaraus paviršiaus paskleidžiami 15–20 cm storio sluoksniu, tada sudedami į krepšius ar kitą vežimo tarą ir išpilami ant konvejerio juostos. Džiovinama gali būti džiovykloje, ant džiovinimo platformos arba vadinamajame džiovinimo tunelyje.
      c)   Kotelių pašalinimas, rūšiavimas rankomis

      Džiovinti ramunėlių žiedai, kurie buvo išpilti ant kotelių šalinimo įrenginio, naudojant specialią rėčių sistemą apdorojami, atskiriami nukritę žiedlapiai, nuosijos, žiedpumpuriai ir likusios priemaišos. Rėčio apačioje ir gale įtaisytais ašmenimis arba specialiu cilindru pašalinami koteliai, tada produkcija patenka ant rūšiavimo juostos, ten ji toliau rankomis rūšiuojama ir pakuojama po 10 kg į sandėliuoti skirtas kartonines dėžes.
      d)   Pakavimas

      „Alföldi kamillavirágzat“ pateikiamos į rinką laikantis sveikatos ir vartotojų apsaugos reikalavimų:

                  —

                  aromatą išlaikančiais smulkintų ramunėlių pakeliais,

                  kurių grynasis svoris 1,2 g,

                  —

                  aromatą išlaikančiais nesmulkintų ramunėlių pakeliais,

                  kurių grynasis svoris 2 g,

                  —

                  palaidais žiedais,

                  supakuotais po 50 g,

                  —

                  didelėmis kartoninėmis dėžėmis,

                  kurių kiekviena sveria 10 kg.

            4.6.   Ryšys su geografine vietove

         Istorinis ryšys

      Dr. Ferenc Simonffy knygoje Adatok Székkutas jelenéből és múltjából – Történelmi megemlékezés a volt vásárhelyi „Nagypusztáról“ („Duomenys apie Székkutas dabartį ir praeitį – buvusios Didžiosios Vásárhely Puszta istorinis paminėjimas“) mini tarp pietinės Didžiosios Vengrijos lygumos dalies ir vaistinių ramunių egzistuojat ryšį. Knygoje rašoma, kad ramunėlės daugiausia auga druskingose Puszta vietovėse. Autorius pažymi, kad vienas po kito atsirado klientų iš šiaurės kraštų: Švedijos, Danijos, Suomijos ir Kanados. Šių šalių medicinos ir chemijos ekspertų teigimu, šių augalų negalima auginti dirbtinėmis sąlygomis, nes taip užaugintos ramunėlės neturi medžiagų, kurių yra druskingame dirvožemyje natūraliai augančiose ramunėlėse.
      Kai po Pirmojo pasaulinio karo Vokietijoje išaugo ramunėlių paklausa, šis augalas tapo populiarus. Herbária Országos Gyógynövény és Selyemgubóforgalmi Szövetkezeti Vállalat (Nacionalinis herbariumas ir prekybos šilko kokonais kooperatyvas) 1936–1937 m. Székkutas vietovėje pradėjo gamybą, naudodami paprastą džiovyklą; iš pradžių jie užsiėmė daržovių konservavimu ir džiovinimu. 1939 m. vasario 23 d. pagrindiniai kooperatyvo atstovai nusprendė veiklą praplėsti ir užsiimti ramunėlių rinkimu bei pramoniniu jų džiovinimu, taip pat nuspręsta pastatyti tam skirtą gamyklą.

         Geografinis ryšys

      Vaistinių ramunių rinkimo, perdirbimo ir pardavimo išplėtojimas yra puikus regioninio augalų naudojimo pavyzdys. Unikalias „Alföldi kamillavirágzat“ savybes (žr. 4.2 punktą) lemia šio augalo arealo ekologinės ypatybės, t. y. dirvožemis, saulėtų valandų skaičius ir kritulių kiekis.
      Pirmos rūšies produkciją galima pagaminti iš augalų, augančių Didžiosios Vengrijos lygumos druskingoje Puszta, kurios naudoti kitai paskirčiai nelabai įmanoma, tačiau kuri gauna daug saulės šviesos. „Alföldi kamillavirágzat“ pagrindinei žaliavai naudojama Matricaria chamomilla šaknų ląstelėse gali sukaupti 10 mg/g natrio druskų. Tuo galima paaiškinti, kaip šie augalai sugeba panaudoti Didžiosios lygumos druskingų dirvų drėgmę, kurios kiti augalai panaudoti negali.
      Didžiojoje lygumoje saulė šviečia 2 000–2 100 valandų per metus, o vidutinis metinis kritulių kiekis yra apie 500–600 mm. Dėl to, kad saulės šviesos yra daug, šie augalai sukaupia daug veikliųjų medžiagų (esant mažiau saulės šviesos, veikliųjų medžiagų sukaupiama mažiau). Užsienyje atliktais tyrimais taip pat patvirtinta, kad didelis saulės šviesos ir šilumos kiekis (pagrindinės Didžiosios lygumos klimato ypatybės) turi teigiamą poveikį ramunėlių eterinio aliejaus sudėčiai (Saleh, 1973 m.). Tyrimų rezultatais įrodyta, kad dėl mažesnio kritulių kiekio ramunėlės užauga mažesnio aukščio, taip pat mažesni būna jų žiedai (Gosztola ir kiti, 2008 m.). Dėl šarminių ir druskingų dirvožemių augalai taip pat auga lėčiau (Sztefanov ir kiti, 2003 m.; Balak ir kiti, 1999 m.). Įvairūs Vengrijoje atlikti natūraliai augančių vaistinių ramunių tyrimai atskleidė, kad Uždunojėje ir Didžiojoje lygumoje augančios ramunėlės tarpusavyje labai skiriasi morfologiniais aspektais ir sudėtimi. Neutraliame ar truputį rūgštesniame dirvožemyje natūraliai ramunėlės auga tvirtesnės, krauna didesnius žiedus, tačiau jų eteriniame aliejuje yra mažiau alfa-bisabololio. O žemyno gilumoje, druskingose Didžiosios lygumos vietovėse ramunėlės auga mažesnės, mažesniais žiedais, tačiau jų eteriniame aliejuje yra daugiau vertingo antispazminio ir priešuždegiminio poveikio medžiagos – alfa-bisabololio (tai pagrindinė eterinio aliejaus sudėtinė dalis). Šios medžiagos bet kuriuo atveju yra apie 20 %, tačiau priklausomai nuo metų jos gali būti ir 45–58 % (Gosztola ir kiti, 2005 m.; Sztefanov ir kiti, 2003 m.).
      Iš produkto ir Didžiosios Vengrijos lygumos geografinės aplinkos (atsižvelgta į klimatą ir dirvožemį) ryšio galima nustatyti, kad „Alföldi kamillavirágzat“ žaliava – tik Didžiosios lygumos areale minėtomis gamtinėmis sąlygomis lėtai augančios ramunėlės, turinčios daug alfa-bisabololio.
      4.7.   Kontrolės įstaiga

                  Pavadinimas

                  Csongrád Megyei Élelmiszerlánc-biztonsági és Állategészségügyi Igazgatóság

                  Adresas

                              Szeged

                              Vasas Szent Péter u. 9/a

                              6700

                              MAGYARORSZÁG/HUNGARY

                  Tel.

                  +36 62422358 / 62551850

                  Faksas

                  +36 62426183

                  E. paštas:

                  szigetis@oai.hu, csongrad_megye@oai.hu

                  Pavadinimas

                  Hajdú-Bihar Megyei Élelmiszerlánc-biztonsági és Állategészségügyi Igazgatóság

                  Adresas

                              Debrecen

                              Diószegi út 30

                              4030

                              MAGYARORSZÁG/HUNGARY

                  Tel.

                  +36 52526240

                  Faksas

                  +36 52442841

                  E. paštas:

                  harsanyi@oai.hu

            4.8.   Ženklinimas etiketėmis

      Produkto etiketėje pateikiama atitinkamais teisės aktais nustatyta informacija ir:

                  —

                  produkto pavadinimas „ALFÖLDI KAMILLAVIRÁGZAT“,

                  —

                  nuoroda „užaugusios natūraliai gamtoje“,

                  —

                  po produkto pavadinimu užrašas „filteres tea“ (nesmulkintų ramunėlių arbata) arba „tasakolt tea“ (smulkintų ramunėlių arbata),

                  —

                  grafinis ramunėlės atvaizdas,

                  —

                  „Saugoma kilmės vietos nuoroda“ arba šio užrašo santrumpa (SKVN),

                  —

                  Sąjungos logotipas (po registracijos).

            Jei produktas pakuojamas ne nurodytoje geografinėje vietovėje, privaloma užtikrinti kilmės vietos atsekamumą. Ir tokiu atveju ant „Alföldi kamillavirágzat“ pakuotės būtina nurodyti saugomą pavadinimą, logotipą ir atitinkamą Sąjungos logotipą.


title: 2016 m. sausio 22 d. Tarybos įgyvendinimo reglamentas (ES) 2016/74, kuriuo įgyvendinamas Reglamentas (ES) Nr. 267/2012 dėl ribojamųjų priemonių Iranui

text:
23.1.2016

               LT

               Europos Sąjungos oficialusis leidinys

               L 16/6

         TARYBOS ĮGYVENDINIMO REGLAMENTAS (ES) 2016/74
   2016 m. sausio 22 d.
   kuriuo įgyvendinamas Reglamentas (ES) Nr. 267/2012 dėl ribojamųjų priemonių Iranui
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į 2012 m. kovo 23 d. Tarybos reglamentą (ES) Nr. 267/2012 dėl ribojamųjų priemonių Iranui (1), ypač į jo 46 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2012 m. kovo 23 d. Taryba priėmė Reglamentą (ES) Nr. 267/2012 dėl ribojamųjų priemonių Iranui;

               (2)

               2016 m. sausio 17 d. Jungtinių Tautų Saugumo Taryba (toliau – JT ST) iš asmenų ir subjektų, kuriems taikomos JT ST rezoliucijos 2231 (2015) B priedo 6 dalies c ir d punktuose nustatytos priemonės, sąrašo išbraukė du subjektus. Tie subjektai taip pat turėtų būti išbraukti iš Reglamento (ES) Nr. 267/2012 VIII priede pateikto asmenų ir subjektų, kuriems taikomos ribojamosios priemonės, sąrašo;

               (3)

               todėl Reglamentas (ES) Nr. 267/2012 turėtų būti atitinkamai iš dalies pakeistas,

         PRIĖMĖ ŠĮ REGLAMENTĄ:
   1 straipsnis
   Šio reglamento priede išvardyti subjektai išbraukiami iš Reglamento (ES) Nr. 267/2012 VIII priede pateikto subjektų sąrašo.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. sausio 22 d.

            Tarybos vardu

            Pirmininkas

         A.G. KOENDERS

      (1)  OL L 88, 2012 3 24, p. 1.

      PRIEDAS

                  1.

                  „Bank Sepah“ ir „Bank Sepah International“.


title: 2012 m. gruodžio 14 d. Komisijos įgyvendinimo reglamentas (ES) Nr. 1206/2012 dėl leidimo naudoti endo-1,4-beta-ksilanazės, gautos iš Aspergillus oryzae (DSM 10287), preparatą kaip mėsinių naminių paukščių, nujunkytų paršelių ir penimųjų kiaulių pašarų priedą, kuriuo iš dalies keičiami reglamentai (EB) Nr. 1332/2004 ir (EB) Nr. 2036/2005 (leidimo turėtojas – DSM Nutritional Products ) Tekstas svarbus EEE

text:
15.12.2012

               LT

               Europos Sąjungos oficialusis leidinys

               L 347/12

         KOMISIJOS ĮGYVENDINIMO REGLAMENTAS (ES) Nr. 1206/2012
   2012 m. gruodžio 14 d.
   dėl leidimo naudoti endo-1,4-beta-ksilanazės, gautos iš Aspergillus oryzae (DSM 10287), preparatą kaip mėsinių naminių paukščių, nujunkytų paršelių ir penimųjų kiaulių pašarų priedą, kuriuo iš dalies keičiami reglamentai (EB) Nr. 1332/2004 ir (EB) Nr. 2036/2005 (leidimo turėtojas – „DSM Nutritional Products“)
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
   kadangi:

               (1)

               Reglamente (EB) Nr. 1831/2003 nustatyta, kad gyvūnų pašarų priedams naudoti reikia leidimo, ir nustatytas tokio leidimo suteikimo pagrindas bei tvarka. Minėto reglamento 10 straipsnyje numatyta, kad reikia iš naujo įvertinti priedus, kuriuos leista naudoti remiantis Tarybos direktyva 70/524/EEB (2);

               (2)

               pagal Direktyvą 70/524/EB endo-1,4-beta-ksilanazės (EC 3.2.1.8), gautos iš Aspergillus oryzae (DSM 10287), preparatą Komisijos reglamentu (EB) Nr. 1332/2004 (3) buvo leista neribotą laiką naudoti kaip mėsinių viščiukų, mėsinių kalakutų ir paršelių pašarų priedą, o Komisijos reglamentu (EB) Nr. 2036/2005 (4) – ketverius metus naudoti kaip penimųjų kiaulių ir ančių pašarų priedą. Vėliau, vadovaujantis Reglamento (EB) Nr. 1831/2003 10 straipsnio 1 dalimi, šis preparatas buvo įtrauktas į pašarų priedų registrą kaip esamas produktas;

               (3)

               pagal Reglamento (EB) Nr. 1831/2003 10 straipsnio 2 dalį kartu su minėto reglamento 7 straipsniu buvo pateiktas prašymas iš naujo įvertinti endo-1,4-beta-ksilanazės (EC 3.2.1.8), gautos iš Aspergillus oryzae (DSM 10287), preparatą kaip mėsinių viščiukų ir kalakutų, nujunkytų paršelių, penimųjų kiaulių ir ančių pašarų priedą ir suteikti leidimą pagal to reglamento 7 straipsnį jį naudoti visų rūšių mėsinių naminių paukščių pašaruose pagal naują paskirtį, kuriai leidimas anksčiau nebuvo suteiktas, ir priskirti jį priedų kategorijai „zootechniniai priedai“. Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;

               (4)

               Europos maisto saugos tarnyba (toliau – Tarnyba) 2012 m. birželio 12 d. priimtoje nuomonėje (5) padarė išvadą, kad siūlomomis naudojimo sąlygomis endo-1,4-beta-ksilanazės (EC 3.2.1.8), gautos iš Aspergillus oryzae (DSM 10287), preparatas nedaro nepageidaujamo poveikio gyvūnų sveikatai, žmonių sveikatai ar aplinkai ir kad šis preparatas gali padidinti mėsinių viščiukų, mėsinių kalakutų ir mėsinių ančių produktyvumą. Šią išvadą galima ekstrapoliuoti visoms retoms mėsinių naminių paukščių rūšims. Taip pat daroma išvada, kad priedas gali padidinti paršelių ir penimųjų kiaulių produktyvumą. Tarnyba nemano, kad reikėtų nustatyti konkrečius stebėsenos po pateikimo rinkai reikalavimus. Be to, ji patvirtino pašaruose esančio pašarų priedo analizės metodo taikymo ataskaitą, kurią pateikė Reglamentu (EB) Nr. 1831/2003 įsteigta etaloninė laboratorija;

               (5)

               endo-1,4-beta-ksilanazės (EC 3.2.1.8), gautos iš Aspergillus oryzae (DSM 10287), preparato vertinimas rodo, kad Reglamento (EB) Nr. 1831/2003 5 straipsnyje numatytos leidimo išdavimo sąlygos yra įvykdytos. Taigi, kaip nurodyta šio reglamento priede, turėtų būti išduotas leidimas naudoti minėtą preparatą;

               (6)

               suteikus naują leidimą pagal Reglamentą (EB) Nr. 1831/2003, reikėtų atitinkamai iš dalies pakeisti reglamentus (EB) Nr. 1332/2004 ir (EB) Nr. 2036/2005;

               (7)

               kadangi saugos sumetimais nebūtina neatidėliotinai taikyti leidimo sąlygų pakeitimų, tikslinga nustatyti pereinamąjį laikotarpį, per kurį suinteresuotieji subjektai galėtų pasirengti laikytis naujų su leidimu susijusių reikalavimų;

               (8)

               šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,

         PRIĖMĖ ŠĮ REGLAMENTĄ:
   1 straipsnis
   Leidimas
   Priede nurodytą preparatą, priskirtą priedų kategorijai „zootechniniai priedai“ ir funkcinei grupei „virškinimo stimuliatoriai“, leidžiama naudoti kaip gyvūnų pašarų priedą šio reglamento priede nustatytomis sąlygomis.
   2 straipsnis
   Reglamento (EB) Nr. 1332/2004 pakeitimai
   Reglamentas (EB) Nr. 1332/2004 iš dalies keičiamas taip:

               1)

               1 straipsnis pakeičiamas taip:
               „1 straipsnis
               II priede nurodytai „fermentų“ grupei priskiriamą preparatą leidžiama neribotą laiką naudoti kaip gyvūnų pašarų priedą laikantis tame priede nustatytų reikalavimų.“

               2)

               I priedas išbraukiamas.

         3 straipsnis
   Reglamento (EB) Nr. 2036/2005 pakeitimas
   Reglamento (EB) Nr. 2036/2005 III priedo įrašas Nr. 5, skirtas priedui endo-1,4-beta-ksilanazė (EC 3.2.1.8), išbraukiamas.
   4 straipsnis
   Pereinamojo laikotarpio priemonės
   Priede nurodytą preparatą ir pašarus, kurių sudėtyje yra šio preparato ir kurie buvo pagaminti ir paženklinti prieš 2013 m. liepos 4 d. laikantis taisyklių, taikytų iki 2013 m. sausio 4 d., galima toliau tiekti rinkai ir naudoti, kol pasibaigs turimos atsargos.
   5 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2012 m. gruodžio 14 d.

            Komisijos vardu

            Pirmininkas

         José Manuel BARROSO

      (1)  OL L 268, 2003 10 18, p. 29.

      (2)  OL L 270, 1970 12 14, p. 1.

      (3)  OL L 247, 2004 7 21, p. 8.

      (4)  OL L 328, 2005 12 15, p. 13.

      (5)  EMST leidinys (2012 m.) 10(7):2790.

      PRIEDAS

                  Priedo identifikavimo numeris

                  Leidimo turėtojo pavadinimas

                  Priedas

                  Sudėtis, cheminė formulė, aprašymas, analizės metodas

                  Gyvūno rūšis arba kategorija

                  Didžiausias amžius

                  Mažiausias kiekis

                  Didžiausias kiekis

                  Kitos nuostatos

                  Leidimo galiojimo terminas

                  Aktyvumo vienetai vienam kilogramui visaverčio pašaro, kurio drėgnis 12 %

                     Zootechninių priedų kategorija. Funkcinė grupė: virškinimo stimuliatoriai

                  4a1607

                  „DSM Nutritional Products“

                  Endo-1,4-beta-ksilanazė
                  (EC 3.2.1.8)

                                 Priedo sudėtis

                              endo-1,4-beta-ksilanazės, gautos iš Aspergillus oryzae (DSM 10287), preparatas, kurio mažiausias aktyvumas:

                                          kieto pavidalo: 1 000 FXU (1)/g

                                          skysčių: 650 FXU/ml

                                 Veikliosios medžiagos apibūdinimas

                              endo-1,4-beta-ksilanazė, gauta iš Aspergillus oryzae (DSM 10287)

                                 Analizės metodas
                                  (2)

                              pašarų priede esančios endo-1,4-beta-ksilanazės, gautos iš by Aspergillus oryzae (DSM 10287), kiekybiniam vertinimui atlikti:
                              kolorimetrinis metodas, matuojant vandenyje tirpius dažikliu paveiktus fragmentus, endo-1,4-beta-ksilanazės atpalaiduotus iš azo-kviečių arabinoksilano substrato, paveikto remazol-brilliant blue dažikliu.
                              Premiksuose ir pašaruose esančios endo-1,4-beta-ksilanazės, gautos iš by Aspergillus oryzae (DSM 10287), kiekybiniam vertinimui atlikti:
                              kolorimetrinis metodas, matuojant vandenyje tirpius dažikliu paveiktus fragmentus, endo-1,4-beta-ksilanazės atpalaiduotus iš azurino, skersiniu ryšiu susieto su kviečių arabinoksilano substratais.

                  Mėsiniai naminiai paukščiai

                  —

                  100 FXU

                  —

                              1.

                              Priedo ir premikso naudojimo taisyklėse nurodyti laikymo temperatūrą, saugojimo trukmę ir stabilumą granuliuojant.

                              2.

                              Rekomenduojama didžiausia dozė kilograme visaverčio pašaro:

                                          —

                                          mėsiniams naminiams paukščiams: 200 FXU

                                          —

                                          nujunkytiems paršeliams: 400 FXU

                                          —

                                          penimoms kiaulėms: 200 FXU.

                              3.

                              Naudoti pašaruose, kuriuose yra daug nekrakmolinių polisacharidų (daugiausia arabinoksilanų).

                              4.

                              Naudoti nujunkytiems paršeliams maždaug iki 35 kg masės.

                              5.

                              Sauga: tvarkant produktą reikia dėvėti kvėpavimo takų apsaugą ir pirštines.

                  2023 m. sausio 4 d.

                  Nujunkyti paršeliai
                  Penimos kiaulės

                  200 FXU

         (1)  1 FXU – tai fermento kiekis, atpalaiduojantis 7,8 mikromolio redukuojančio cukraus (ksilozės ekvivalentais) per minutę iš azo-kviečių arabinoksilano, esant 6,0 pH ir 50 °C temperatūrai.

         (2)  Išsamų analizės metodų aprašymą galima rasti etaloninės laboratorijos svetainėje
      http://irmm.jrc.ec.europa.eu/EURLs/EURL_feed_additives/Pages/index.aspx.


title: 2015 m. birželio 22 d. Komisijos įgyvendinimo reglamentas (ES) 2015/968, kuriuo nustatomas kiekis, pridėtinas prie kiekio, nustatyto 2015 m. spalio 1 d.–gruodžio 31 d. laikotarpiui pagal Įgyvendinimo reglamentu (ES) Nr. 412/2014 leistas naudoti Ukrainos kilmės kiaušinių, kiaušinių produktų ir albuminų tarifines kvotas

text:
23.6.2015

               LT

               Europos Sąjungos oficialusis leidinys

               L 157/42

         KOMISIJOS ĮGYVENDINIMO REGLAMENTAS (ES) 2015/968
   2015 m. birželio 22 d.
   kuriuo nustatomas kiekis, pridėtinas prie kiekio, nustatyto 2015 m. spalio 1 d.–gruodžio 31 d. laikotarpiui pagal Įgyvendinimo reglamentu (ES) Nr. 412/2014 leistas naudoti Ukrainos kilmės kiaušinių, kiaušinių produktų ir albuminų tarifines kvotas
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 188 straipsnio 2 ir 3 dalis,
   kadangi:

               (1)

               Komisijos įgyvendinimo reglamentu (ES) Nr. 412/2014 (2) leista naudoti tarifines metines Ukrainos kilmės kiaušinių, kiaušinių produktų ir albuminų tarifines kvotas;

               (2)

               2015 m. birželio 1–7 d. pateiktose 2015 m. liepos 1 d.–rugsėjo 30 d. kvotos laikotarpio dalies importo licencijų paraiškose nurodytas kiekis mažesnis už kiekį, kurį galima importuoti. Todėl reikėtų nustatyti kiekį, dėl kurio paraiškų nebuvo pateikta, ir jį pridėti prie kitai kvotos daliai numatyto kiekio;

               (3)

               siekiant užtikrinti šios priemonės veiksmingumą, šis reglamentas turėtų įsigalioti jo paskelbimo Europos Sąjungos oficialiajame leidinyje dieną,

         PRIĖMĖ ŠĮ REGLAMENTĄ:
   1 straipsnis
   Prie 2015 m. spalio 1 d.–gruodžio 31 d. kvotos laikotarpio dalies pridėtinas kiekis, dėl kurio pagal Įgyvendinimo reglamentą (ES) Nr. 412/2014 importo licencijų paraiškų nepateikta, yra nurodytas šio reglamento priede.
   2 straipsnis
   Šis reglamentas įsigalioja jo paskelbimo Europos Sąjungos oficialiajame leidinyje dieną.

      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. birželio 22 d.

            Komisijos vardu

            Pirmininko pavedimu

         Jerzy PLEWA

            Žemės ūkio ir kaimo plėtros generalinis direktorius

      (1)  OL L 347, 2013 12 20, p. 671.

      (2)  2014 m. balandžio 23 d. Komisijos įgyvendinimo reglamentas (ES) Nr. 412/2014, kuriuo leidžiama pradėti naudoti Ukrainos kilmės kiaušinių, kiaušinių produktų ir albuminų Sąjungos importo tarifines kvotas ir nustatoma jų administravimo tvarka (OL L 121, 2014 4 24, p. 32).

      PRIEDAS

                  Eilės Nr.

                  Kiekis, dėl kurio paraiškų nepateikta, pridėtinas prie 2015 m. spalio 1 d.–gruodžio 31 d. laikotarpiui skirto kiekio
                  (kiaušinių su lukštais ekvivalento kg)

                  09.4275

                  1 087 500

                  09.4276

                  2 250 000